Man swaar gevonnis vir verkragtings, moordArgieffoto ŉ 28-jarige man wat vier minderjarige meisies verkrag en een van hulle vermoor het, is swaar in die hooggeregshof in Mbombela (Nelspruit) in Mpumalanga, gevonnis. Sers. Gerald Sedibe, woordvoerder van die polisie, het gesê Stevenson Hamilton Mambane (28) het die meisies tussen 2008 en 2013 verkrag nadat hy hulle in beboste gebiede ingelok het. “Die eerste voorval het in 2008 plaasgevind toe Mambane ŉ 9-jarige meisie wat op pad was huis toe ná skool ontvoer, in bosse ingedwing en herhaaldelik verkrag het,” het Sedibe gesê. “In 2009 het Mambane in twee aparte voorvalle twee meisies, onderskeidelik 10 en 11 jaar oud, in bosse ingelok en verkrag.” Volgens Sedibe het die laaste voorval in 2013 gebeur toe Mambane ŉ 16-jarige meisie verkrag het voordat hy haar verwurg het. “Nadat die hof van Mambane se hartelose en kwaadwillige dade gehoor het, is hy ses lewenslange vonnisse opgelê wat samelopend uitgedien sal word.” Sedibe het gesê hy glo die vonnis sal as afskrikmiddel dien vir ander potensiële verkragters.